om fordeling af fiskerimuligheder i henhold til protokollen om fastsættelse for en periode på højst et år af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Den Islamiske Republik Mauretanien

BEGRUNDELSE

1.BAGGRUND FOR FORSLAGET

Rådet har bemyndiget Europa-Kommissionen til på Den Europæiske Unions vegne at føre forhandlinger om fornyelse af aftalen og af protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab og Den Islamiske Republik Mauretanien.

Da forhandlingerne om en fornyelse af aftalen og den tilhørende protokol endnu ikke er afsluttet, har Kommissionen på Den Europæiske Unions vegne ført forhandlinger om en aftale i form af brevveksling om forlængelse for en periode på højst et år af protokollen om fastsættelse af fiskerimulighederne og den finansielle modydelse i forbindelse med aftalens gennemførelse ("brevvekslingen"). Efter afslutningen af forhandlingerne blev brevvekslingen paraferet den 4. september 2019.

Målet for brevvekslingen er at give Den Europæiske Union og Den Islamiske Republik Mauretanien mulighed for at fortsætte samarbejdet om at fremme en bæredygtig fiskeripolitik og en ansvarlig udnyttelse af fiskeressourcerne i de mauretanske farvande samt at gøre det muligt for EU-fartøjer at fiske i disse farvande.

I protokollen er der fastsat fiskerimuligheder for følgende kategorier:

–Fiskerikategori 1 — Fartøjer til fiskeri efter krebsdyr undtagen languster og krabbe: 5 000 ton og 25 fartøjer

–Fiskerikategori 2 — Trawlere uden fryseanlæg og langlinefartøjer med bundline til fiskeri efter senegalesisk kulmule: 6 000 ton og 6 fartøjer

–Fiskerikategori 2a — (Fryse)-trawlere, der fisker efter senegalesisk kulmule: (senegalesisk kulmule: 3 500 ton, blæksprutte 1 450 ton, sepiablæksprutte 600 ton)

–Fiskerikategori 3 — Fartøjer, som fisker efter andre demersale arter end kulmule, med andre redskaber end trawl: 3 000 ton og 6 fartøjer

–Fiskerikategori 4 — Notfartøjer til tunfiskeri: 12 500 ton (referencemængde) og 25 fartøjer

–Fiskerikategori 5 — Stangfiskerfartøjer til tunfiskeri og langlinefartøjer: 7 500 ton (referencemængde) og 15 fartøjer

–Fiskerikategori 6 — Frysetrawlere til pelagisk fiskeri: 225 000 ton (med en tilladt overskridelse på højst 10 %) og 19 fartøjer

–Fiskerikategori 7 — Fartøjer uden frysere til pelagisk fiskeri: 15 000 ton (fratrækkes mængden for fiskerikategori 6 hvis anvendt) og 2 fartøjer.

Det bør fastlægges, hvordan disse fiskerimuligheder skal fordeles mellem medlemsstaterne. Kommissionen foreslår på dette grundlag, at Rådet vedtager vedlagte forslag til forordning.

2.RESULTATER AF HØRINGER AF INTERESSEREDE PARTER OG KONSEKVENSANALYSER

De interesserede parter er blevet hørt i forbindelse med evalueringen af protokollen for perioden 2012-2014. Medlemsstaternes eksperter er også blevet hørt på de tekniske møder. Det er på baggrund af disse høringer konkluderet, at det er af interesse at forny aftalen om fiskeri og at indgå en dertil hørende fiskeriprotokol med Den Islamiske Republik Mauretanien.

3.JURIDISKE ASPEKTER AF FORSLAGET

Det valgte retsgrundlag er traktaten om Den Europæiske Unions funktionsmåde, hvori det i artikel 43, stk. 3, fastsættes, at Rådet vedtager fordelingen af fiskerimuligheder på forslag fra Kommissionen.